A Megállapodás II. számú Melléklete

a fővárosi önkormányzat fenntartásából az állam fenntartói jogába kerülő 
egészségügyi intézmények átadás átvételét koordináló munkacsoportok szervezeti és működési rendje 


I. A munkacsoportok célja és működésének általános szabályai :


A főváros ellátási felelősségében levő kórházak működtetésének - állami tulajdonba való - átadását előíró 1208/2011.(VI.28.) Korm. határozat 1.7. pontjának megvalósítása érdekében a NEFMI Egészségügyért Felelős Államtitkárság (továbbiakban: NEFMI) és a Fővárosi Önkormányzat (továbbiakban Bp. Főv.) között létrejött Megállapodás 8. a. pontjában meghatározott munkacsoportok szervezeti és működési rendje a következők szerint kerül meghatározásra.

A NEMFI kezdeményezésére a Megállapodás 12. pontja szerint az Egészségügyi Minőség- és Szervezetfejlesztési Intézet (a továbbiakban: GYEMSZI) koordinálja és szervezi a munkacsoportok működtetését. 


II. A munkacsoportok feladata, összetétele tagjai, vezetője, megnevezése működési rendje

A munkacsoportok összetétele:

A munkacsoportokba a Felek saját jogon delegálnak szakértőket, akik a munkacsoportok által tárgyalt ügykörökben tanácskozási joggal vesznek részt a munkacsoport ülésén, a munkacsoportok tagjait – akadályoztatásuk esetén – a Felek saját delegált szakértőjükkel helyettesíthetik. A munkacsoport vezetője a GYEMSZI által kijelölt személy, akinek a munkáját a Főpolgármesteri Hivatal által kijelölt (továbbiakban: fővárosi koordinátor) segíti. Valamennyi munkacsoportba a jelenlegi fenntartó önkormányzat legalább egy fővárosi koordinátort delegál, aki az önkormányzati álláspontot igénylő témaköröket közvetíti a csoport és fenntartó felé.

A munkacsoportok elnevezése:

1.Jogi és tulajdon átruházási munkacsoport
2.Intézményfelügyeleti munkacsoport
3.Ellátórendszer fejlesztési munkacsoport 
4.Emberi erőforrás munkacsoport

A munkacsoportok működési rendje:

A munkacsoport vezetője felelős a munkacsoportok összehívásáért, a napirendi pontok előkészítéséért, az ülések vezetéséért és a munkacsoport állásfoglalásainak érvényesítéséért.  A munkacsoport vezetője – a munkacsoport összehívása nélkül is, annak utólagos tájékoztatása mellett – saját jogán is nyilatkozhat a munkacsoport feladatkörébe tartozó kérdésekben 

A munkacsoport vezetője indokolt esetben további szakértőt is bevonhat a munkacsoport működésébe, illetve szükség esetén kérheti a Bp. Főv. delegált szakértőinek kiegészítését további szakértőkkel. 

A Megállapodás 8. h. pontjában meghatározott eljárásokban a munkacsoport vezetője biztosítja a Felek előzetes egyetértési és egyeztetési jogának érvényesítését. Az egyeztetési és egyetértési kőrbe tartozó kérdéseket a Megállapodás 8.b. pontja szerint az intézmények vezetői a  GYEMSZI útján juttatják el a munkacsoport vezetőhöz, míg a többi esetben a fővárosi koordinátor gondoskodik erről. 

A munkacsoportok vezetői döntenek a felmerült kérdések napirendre vételéről, ennek során, ha a kérdést a vezető nem veszi napirendre, úgy jogosult a saját hatáskörében a kérdésben állást foglalni. Amennyiben a kérdés napirendi pontként tárgyalásra kerül, az ott meghozott állásfoglalásról az érintett feleket a munkacsoport vezetője tájékoztatja.


III. Az egyes munkacsoportok feladatkörei

A munkacsoportok feladatai a NEFMI által meghatározott szempontok, a NEFMI és Bp. Főv. által létrejövő Megállapodás, valamint a Budapest Főváros Önkormányzata fenntartásából az állam fenntartói jogába kerülő egészségügyi intézmények vezetőinek különleges beszámolási és tájékoztatási kötelezettségéről szóló munkáltatói intézkedés alapján kerülnek meghatározásra.

Jogi és tulajdon átruházási munkacsoport

Feladata: A Bp. Főv. fenntartásából az állam fenntartói jogába kerülő egészségügyi intézmények átadás-átvételének jogi előkészítése, koordinálása, konkrét kérdésekben való egyetértés, egyeztetés.


1. A Megállapodás 6. pontjában foglalt, az Államtitkárság által vállalt és kezdeményezésre kerülő jogszabály-tervezetek előkészítése, a véglegezésükben való közreműködés így különösen:  

a.) az intézmények vagyonelemeinek önkormányzatai tulajdonból állami tulajdonba való átadására vonatkozó törvényi szabályozás előkészítése;
b.) a szakellátás szakigazgatási feladatait ellátó önkormányzati köztisztviselők jogállása rendezésének figyelemmel kisérése;
c.) az intézményeket és a tulajdonos önkormányzatot terhelő valamennyi kötelezettségvállalás átvállalását tartalmazó törvényi szabályozás előkészítésében való közreműködés;
d.) az átadással kapcsolatos többlet költségek központi költségvetési forrásból történő biztosításának figyelemmel kisérése. 

2. A Megállapodás 7. pontja szerinti, a Bp. Főv. által vállalt kötelezettségek biztosításában való közreműködés, így különösen: 

a) az átadás-átvétel részletes feladattervének kidolgozása, a feladatváltáshoz szükséges jogi folyamatok előkészítése,
b)  az átadásra kerülő egészségügyi intézmények ingó, ingatlan vagyonával kapcsolatos összes rendelkezésre álló dokumentáció, szerződés (ingó/ ingatlan, kötelezettségvállalások), információ és adat átadása; 
c) az egészségügyi intézmények vagyongazdálkodásának ellenőrzésére vonatkozó valamennyi rendelkezésre álló dokumentáció, információ és adat átadása; a vagyonátadásból keletkező kötelezettségek felmérése;
d) a kórházak működtetéshez kapcsolódó minden rendelkezésre álló lényeges dokumentum, így pl. alapító okirat, szervezeti működési szabályzat, finanszírozási szerződés, ÁNTSZ engedély, térítési díj szabályzat, házirend stb. dokumentáció, információ és adat átadása;
e) a befogadó környezet jogi kialakítása, foglalkoztatási jogviszonyok regisztrálása, egyszeri költségek tervezése.
3. A Megállapodás 8. i. pontjában rögzítettek szerint az átadásra kerülő egészségügyi intézmények ingó és ingatlan vagyonának felmérésében (a jogi helyzet rögzítésében, amennyiben szükséges rendezésében, az ingatlant terhelő kötelezettségek rögzítésében, feltérképezésében, szükség szerint a vagyonértékelésben és az ezt megalapozó külön megállapodás előkészítésében) való közreműködés.   


Intézmény-felügyeleti munkacsoport

Feladata: A Bp. Főv. fenntartásából az állam fenntartói jogába kerülő egészségügyi intézmények tartós intézmény felügyeleti funkcióhoz kapcsolódó feladatainak előkészítése, kialakítása, átadása átvételének előkészítése, koordinálása, kontrolling funkciók érvényesítése, lebonyolításának felügyelete.

1. A Megállapodás meghatározott határidők szerint, a Megállapodás 6 - 7. pontjaiban foglalt feladatokban való, így különösen:

a.) részvétel a fenntartói intézményi feladatok szervezeti és adminisztrációs rendjének kidolgozásában;
b.) részvétel az átvétel-átadás szakmai követelményrendszerének meghatározásában;
c.) a szükséges pénzügyi konszolidációs terv elkészítése.
d.) A fenntartói feladatok viteléhez szükséges információk meghatározása, az átvételt és az ellátórendszer fejlesztését támogató információk körének meghatározása,
e.) egészségügyi intézmények kapacitásaira – intézményenként, ellátás típusonként és szakmánként – vonatkozó minden rendelkezésre álló dokumentáció, információ és adat átadása; 
f.) a fekvőbeteg osztályok vonatkozásában a rendelkezésére álló ágy-kihasználtsági adatok szükség esetén történő rendelkezésre bocsátása; 
g.) az egészségügyi intézmények egészségügyi dolgozói állományára vonatkozó minden rendelkezésre álló – jogszabályba nem ütköző - dokumentáció, információ és adat átadása; (közös feladat az, emberi erőforrás munkacsoporttal); 
h.) a fenntartó és az egészségügyi intézmények közötti kapcsolatok szervezeti és adminisztrációs rendjéhez tartozó feladat- és jogkörök kapcsán keletkezett dokumentumok és információk rendelkezésre bocsátása;
i.) a Bp. Főv. és az intézményei által benyújtandó – ideértve a már benyújtott és jelenleg megvalósuló – pályázatokhoz kapcsolódó minden rendelkezésre álló dokumentáció, információ és adat átadása;
j.) az egészségügyi költségvetési szervek által felhalmozott adósságállományra, az adósságállomány átütemezésére, felszámolására készített intézkedési tervekre vonatkozó minden rendelkezésre álló dokumentáció, információ és adat átadása;
k.) az egészségügyi intézményeket – a fentiekben nem kiemelt körben – terhelő kötelezettségekre (pl. hitel) vonatkozó minden rendelkezésre álló dokumentáció, információ és adat átadása.  
l.) az átvételt és az ellátórendszer fejlesztését támogató átmeneti információs adatbázis létrehozása.  

2. A Megállapodás 8. i) pontjában, valamint a Bp. Főv. fenntartásából az állam fenntartói jogába kerülő egészségügyi intézmények vezetőinek különleges beszámolási és tájékoztatási kötelezettségéről szóló munkáltatói intézkedésben meghatározott eljárásokban való közreműködés.


Ellátórendszer Fejlesztési Munkacsoport 

Feladata: A Bp. Főv. fenntartásából az állam fenntartói jogába kerülő egészségügyi intézmények átadás átvételének koordinálása. Az érintett térség ellátási feladatának és az érintett egészségügyi intézmények adottságainak felmérése, az átvételre kerülő ellátórendszer jövőbeli fejlesztése, az ellátás optimalizálásának kidolgozása, az integrált ellátó-modell kialakítása keretében:

a) az egészségügyi intézmények ágystruktúra-átszervezésének, osztályalapításának, megszüntetésének tárgyában 2011. évben keletkezett, avagy folyamatban lévő megállapodások, határozatok, az ezekhez kapcsolódó valamennyi rendelkezésre álló dokumentáció, információ és adat rendelkezésre bocsátása;
b) az elfogadott, illetve elfogadás előtt álló közszolgáltatást nyújtó gyógyintézetek, ellátási szerződés alapján ellátási kötelezettséggel egészségügyi szolgáltatást nyújtó gyógyintézetek szakmai tervének (tervezetének) rendelkezésre bocsátása; 
c) az egészségügyi feladatok átadásáról szóló, és/vagy az egészségügyi szakellátási kötelezettség teljesítésére vonatkozó megállapodások rendelkezésre bocsátása;
d) a Fővárosi Önkormányzat és az intézményei által benyújtandó – ideértve a már benyújtott és jelenleg megvalósuló – pályázatokhoz kapcsolódó minden rendelkezésre álló dokumentáció, információ és adat átadása;
e) az egészségügyi költségvetési szervek által felhalmozott adósságállományra, az adósságállomány átütemezésére, felszámolására készített intézkedési tervekre vonatkozó minden rendelkezésre álló dokumentáció, információ és adat átadása;
f) az egészségügyi intézményeket – a fentiekben nem kiemelt körben – terhelő kötelezettségekre (pl. hitel) vonatkozó minden rendelkezésre álló dokumentáció, információ és adat átadása. 

Emberi Erőforrás Munkacsoport

Feladata: A Bp. Főv.  fenntartásából az állam fenntartói jogába kerülő egészségügyi intézmények átadás-átvételének előkészítése, koordinálása, lebonyolításának felügyelete, különösen az egészségügyi intézmények egészségügyi dolgozói állományára vonatkozó – jogszabállyal nem ellentétes - minden rendelkezésre álló dokumentáció, információ és adat átadása, ezen belül értékelendő:  
a.) az emberi erőforrások, felső-, középvezetők állományának felmérése,
b.) az elmúlt hónapok vezetőcseréinek értékelése, 
c.) jogi, humánpolitikai háttér elemzése.  

IV. A munkacsoportok ügyrendje

A munkacsoportok az üléseit – szükség szerinti gyakorisággal – a munkacsoport vezetője által meghatározottak szerint tartja. 

A munkacsoport üléseinek napirendi pontjaira javaslatot tehetnek: 
 
a) az átadandó intézmények vezetői a GYEMSZI útján,  
b) a NEMFI képviselője,
c) a fővárosi koordinátor. 
A javaslatok elfogadásáról a munkacsoport vezetője dönt.

Az üléseken részt vesznek a felek kijelölt képviselői, illetőleg egyéb meghívottak, kijelölt szakértők. 

A munkacsoportok üléseiről jegyzőkönyv/emlékeztető készítéséről a munkacsoport vezetője gondoskodik, amelyet a munkacsoport tagjainak is meg kell küldeni, azok tárolására, őrzésére az általános iratkezelési szabályok az irányadók.

A Megállapodás 8. i. pontja szerint a munkacsoport vezetője a szükséges állásfoglalását (szükség esetén egyetértését) írásban ismerteti a fővárosi koordinátorral.  

Az egyes munkacsoport üléseinek működésének részletes szabályait a munkacsoport vezetője által – az itt leírt elvek figyelembe vételével – kialakított és elfogadott ügyrend határozza meg. 

